Te io ɨɨn se fariseu nani Nicodemo.
Sexaʼnu taxnuni nuu ñayiu Israel kuu‑s.
Ɨɨn xakuaa n‑xe kotoniʼni‑s Jesús,
te n‑jaʼan‑s:
—Maestru,
ka xini‑da xa n‑tundaʼa ñaʼa Ianyuux mee‑n xa dakuaʼa ñaʼa‑n.
Ni ɨɨn ñayiu ma kuaʼa xa kada‑i milagru kida mee‑n,
nux ña tuu mee‑n xiʼin Ianyuux.
N‑jaʼan Jesús:
—Xandaa kuu xa jaʼan‑r.
Nux ma nakaku ɨɨn ñayiu ɨnka vuelta,
ma kuaʼa‑i xa jini‑i nuu taxnuni Ianyuux.
N‑xiaʼan Nicodemo:
—¿Nanda kuaʼa xa nakaku ɨɨn ñayiu xaʼnu ɨnka vuelta?
Ma kuaʼa xa ndeé ɨɨn ñayiu xiti dɨʼɨ‑i te nakaku‑i vuelta kuu uu.
N‑jaʼan Jesús:
—Xandaa kuu xa jaʼan‑r.
Nux ndute ma nakaku ɨɨn ñayiu,
ma kuaʼa‑i xa kɨu‑i nuu taxnuni Ianyuux.
Te nux ma kada Espíritu Ii xa nakaku‑i,
te ma kuaʼa‑i xa kɨu‑i nuu taxnuni Ianyuux.
Hora kaku ɨɨn ñayiu,
kuu‑i daʼya ñayiu te kuu‑i ñayiu.
Hora kida Espíritu Ii xa nakaku ɨɨn ñayiu,
xijan kuu ná kuu xa n‑nakaku‑i vuelta kuu uu,
te n‑nduu‑i daʼya Ianyuux.
Maxku yuʼu‑n xaxeʼe xa n‑jaʼan‑r xa io xa nakaku koio‑n ɨnka vuelta.
Kuu ná kuu xa kane tachi.
Davaʼa nga nuu juini tachi xa kane‑i,
te kane‑i.
Teku‑n xa kane tachi,
ko ña xini‑n ndexu vaxi tachi,
ni ña xini‑n nde jɨʼɨn tachi.
Duʼa kuu hora kida Espíritu Ii xa nakaku ɨɨn ñayiu vuelta kuu uu.
N‑jaʼan Nicodemo:
—¿Nanda kuu xa duʼa kuu?
N‑jaʼan Jesús:
—Mee‑n kuu maestru ñayiu Israel,
te,
¿ñatu kutnuni ini‑n a?
Xandaa kuu xa jaʼan‑r.
Ka jaʼan‑r xa ka xini‑r.
Ka jaʼan ndaa‑r xaxeʼe xa n‑ka xini‑r.
Ko ña jandixa koio‑n nax ka jaʼan‑r.
N‑jaʼan‑r xa io ñuñayiu,
te ña jandixa koio‑n.
¿Janda kuaʼa xa jandixa koio‑n nux na jaʼan‑r xa io nde andɨu?
ʼNuncas ña n‑xe xee ni ɨɨn ñayiu andɨu.
Ko vax juun ɨɨn seyɨɨ nde andɨu.
Se kuu ñani tnaʼa ñayiu kuu‑s,
te n‑xo tuu‑s andɨu.
Ná n‑xe katakaa Moisés ɨɨn koo nuu ñayo ñayiu io,
duʼa io xa katakaa koio ñayiu Se kuu ñani tnaʼa ñayiu.
Ntdaa ñayiu ka jandixa Se kuu ñani tnaʼa ñayiu,
ma kuú‑i xiʼin kuechi‑i.
Kutuu vaʼa koio‑i andɨu kuia ma jɨn ndɨʼɨ.
ʼYo kueʼe n‑xemani Ianyuux ñayiu ñuñayiu.
Xijan kuu xa n‑taxi‑ia Daʼya Yɨɨ‑ia.
Medini‑ia n‑kudaʼya ñaʼa Taa‑ia Ianyuux.
Ntdaa ñayiu ka jandixa mee‑ia,
ma kuú‑i.
Kutuu vaʼa koio‑i andɨu kuia ma jɨn ndɨʼɨ.
Chi ña n‑tundaʼa Ianyuux Daʼya Yɨɨ‑ia ñuñayiu xa kada uʼu‑ia ñayiu.
N‑tundaʼa‑ia Daʼya Yɨɨ‑ia vaxi,
xa dakaku‑ia ñayiu xa ma kuú‑i xiʼin kuechi‑i.
ʼMa kada uʼu Ianyuux ñayiu jandixa Daʼya Yɨɨ‑ia.
Ko ñayiu ña jandixa Daʼya Yɨɨ‑ia,
xá n‑ndadandaa‑ia‑i,
chi ña jandixa‑i idini Daʼya Yɨɨ Ianyuux.
Xá n‑ndadandaa‑ia‑i,
xaxeʼe xa ña ka xemani‑i luz vaʼa ka koko.
N‑ki xee luz jan ñuñayiu,
ko n‑ka juini ñayiu xa ndoo naʼi‑i nuu nee,
chi ka kida‑i xa uʼu.
Ntdaa ñayiu kida xa uʼu,
ka xini uʼu‑i luz vaʼa ka koko.
Ma xee‑i nuu koko luz jan,
nada na dandeʼa‑ia‑i xa ka kida‑i xa uʼu.
Ko ñayiu ka kida xandaa,
mee‑i xee koio nuu koko luz vaʼa ka koko.
Xee‑i xa na dandeʼa‑ia‑i xa n‑ka kida‑i xa juini Ianyuux.
—Kuu Jesús xiaʼan‑ia.